Fyns Politi fandt mandag eftermiddag en større mængde fyrværkeri i kælderrum i Lærkeparken i Vollsmose.

Fyrværkeriet er en del af det lager, der blev stjålet på Tåsinge for få dage siden, oplyser Fyns Politi på Twitter.

- Der er tale om almindeligt konsumfyrværkeri som batterier, raketter og den slags, siger vagtchef Kenneth Taanquist, der ikke kan oplyse præcis, hvor meget fyrværkeri, politiet har fundet - ud over, at det er en større del.

Politiet beder i forbindelse med fundet af fyrværkeriet i Lærkeparken om, at man kontakter Fyns Politi på telefon 114, hvis man har set noget mistænkeligt i kældrene i Vollsmose.

- Det kunne være, at nogen har lagt mærke til tomme kælderrum, der pludselig er blevet fyldt op, set tomme papkasser eller har lagt mærke til ekstra trafik i området, siger Kenneth Taanquist.

Tyveriet på Tåsinge skete fra et fyrværkeriudsalg ved Tåsinge Hallen på Eskærsvej i Vindeby i tidsrummet fra fredag aften klokken 23 til lørdag morgen klokken 07.30.

Fyrværkeriet havde en værdi på 125.000 kroner.

Det var den lokale idrætsforening, Tåsinge Forenede Boldklubber, som stod for salget af fyrværkeriet. Det blev opbevaret i aflåste containere.